Joey Haarhoff was my ma …Amor van der Westhuyzen en Carla van der Spuy het Saterdag by vanjaar se Boekejol en Filmrolfees in Pretoria die boek “Mishandel, misbruik, misken”, bespreek. Foto: Maroela Media Die verhaal van Gert van Rooyen en Joey Haarhoff is ŉ bekende een. Tussen 1988 en 1990 het dié paartjie van Pretoria ses meisies ontvoer. Vandag, jare later, is daar steeds geen spoor van die meisies nie en die saak bly onopgelos. Maar die verhaal eindig nie daar nie. Hierdie ses meisies was nie die enigste slagoffers van Gert en Joey nie. Amor van der Westhuyzen, Joey se dogter, moes jare lank mishandeling deur haar ma verduur. Verbale, fisieke en seksuele mishandeling was deel van Amor se grootwordjare. Etlike jare later het sy saam met joernalis Carla van der Spuy die boek Mishandel, misbruik, misken, wat haar verhaal vertel, die lig laat sien. Amor en Carla het Saterdag by vanjaar se Boekejol en Filmrolfees in Pretoria die boek bespreek met kliniese sielkundige dr. Henk Swanepoel as gespreksleier. “Ek moes baie hard werk om die mens te word wat ek vandag is,” sê Amor. Sy wou nie soos haar ma word nie en sê dit het jare gevat om ŉ “normale” mens te word. Vir Amor was dinge soos verhoudings, vertroue en liefde gee, iets wat sy van voor af moes leer omdat sy dit nie as kind geleer het nie. “Ek wou nie aan my kinders doen wat my ma-hulle aan my gedoen het nie.” Dr Henk Swanepoel. Foto: Maroela Media Amor vertel van die eerste keer toe sy vir Gert van Rooyen ontmoet het, en oor haar ma se obsessiewe liefde vir hom. Sy sê haar ma het Gert altyd verdedig, ten spyte van die dinge wat hy gedoen het, en dat sy presies geweet het waarmee hy besig was. “Gert was ŉ netjiese man gewees, maar daar was iets van hom wat my afgesit het. Ek het nie gemaklik by hom gevoel nie.” In die boek vertel sy van haar ervaring met Gert, wat sy moes deurgaan ná die paartjie se dood, haar stryd met geloof en hoe dit haar huwelik en gesinslewe ook geraak het. Dit is ŉ eerlike en skokkende verhaal van Amor se grootwordjare en watter rol haar ma in dié mishandeling gespeel het. Amor sukkel om die trane te sluk wanneer sy oor haar ma praat. “Ek sal altyd lief wees vir my ma. Jou ma bly jou ma.” Hierdie boek is darem ŉ verhaal van hoop ook, en hoe ŉ mens, ten spyte van jou omstandighede, jou lewe kan verander. “Die Here het iets leliks gevat, dit gedraai en my as instrument gebruik om ander te bemoedig,” sê Amor. Nadat die boek uitgegee is, het verskeie mense haar genader en van hul eie seer vertel. Sy sê dit was juis die doel van die boek – om mense te laat praat oor hul eie ervaring sodat daar genesing kan kom. Sy vertel van mense wat ná jare lange mishandeling vir die eerste keer bereid was om iets daaroor te sê. Koop die boek hier.